প্রায় এক সাপ্তাহ থেকে দেশে স্কুলের কোমলমতি ছাত্রছাত্রীরা নিরাপদ সড়কসহ ৯ দফা দাবিতে রাস্তায় আন্দোলন করছে। তাদের এই আন্দোলনে প্রশাসন যন্ত্র ও সমাজের অনেক অসংগতির চিত্র উঠে এসেছে। স্কুলের ছাত্রছাত্রীরা প্লাকার্ড, ব্যানানে যে সব ভাষা ব্যবহার করছে; তাতে বড়দের শেখার আছে অনেক কিছু। প্রশ্ন হচ্ছে দেশব্যাপী শিক্ষার্থীদের এসব আন্দোলন, দাবির ব্যাপকতা, জনসমর্থন কী টিভি মিডিয়াগুলো গুরুত্ব দিয়ে প্রচার করছে? কয়েক বছর আগে শাহবাগের একটি স্পটের মাসব্যাপী অবস্থান কর্মসূচি যেভাবে মিডিয়াগুলো ফলাও করে প্রচার করে; মতিঝিলের হেফাজতের সমাবেশ যেভাবে প্রচার করে; তার দশ ভাগের এক ভাগ গুরুত্ব দিয়ে কী কোমলমতি শিক্ষার্থীদের দেশব্যাপী আন্দোলনের ব্যাপকতার খবর প্রচার করেছে? শাহবাগ বা মতিঝিলের কর্মসুচি এক স্পটে সীমাবদ্ধ ছিল; কিন্তু কোমলমতি ছাত্রছাত্রীদের আন্দোলন হচ্ছে রাজধানী ঢাকায় কমপক্ষ্যে একশ স্পটে। ঢাকার বাইরেও বিভাগীয় শহর, জেলা-উপজেলা পর্যায়ে আন্দোলন ছড়িয়ে পড়েছে। ঢাকা থেকে সারাদেশের যোগাযোগ ব্যবস্থা ভেঙ্গে পড়েছে এবং রাজধানী হয়ে পড়েছে অচল। মানুষ ভোগান্তি মেনে নিয়েই আন্দোলনকে সমর্থন জানাচ্ছে। শিক্ষার্থীরা নিজেরাই প্রাইভেট কার ও বাসের লাইসেন্স পরীক্ষা করছে। মন্ত্রী, এমপি, প্রধানমন্ত্রীর অফিসের উর্ধ্বতন কর্মকর্তা, পুলিশের উর্ধ্বতন কর্মকর্তাসহ উপরতলার মানুষের গাড়ি থামিয়ে ড্রাইভারদের লাইসেন্স, গাড়ীর ফিটনেস পরীক্ষা করেছে। শিক্ষার্থীরা নিজেরাই এ্যাম্বুলেন্স যাতায়াতে সহায়তা করেছে, পথচারীদের সুবিধার জন্য রাস্তা ঝাড়– দিচ্ছে, শিশুদের রাস্তা পাড় করে দিচ্ছে; এমনকি নানা ভাষায় স্লোগান দিয়ে আইনের শাসন কায়েমের দাবি জানিয়েছে। অথচ এসব খবর মিডিয়ায় বিশেষ করে টিভিগুলোতে তেমন গুরুত্ব দিয়ে প্রচার করা হচ্ছে না। নামকাওয়াস্তে এই খবরগুলো প্রচার করা হচ্ছে। খবর জানতে বাধ্য হয়েই মানুষ সামাজিক যোগাযোগ মাধ্যমগুলোর প্রতি ঝুকে পড়ছে। খোঁজ নিয়ে দেখা গেছে দেশে কি ঘটছে, কোথায় কি হচ্ছে, শিক্ষার্থীদের আন্দোলন ও দাবি নিয়ে কে কি বলছেন, এসব নিয়ে মন্ত্রী এপিদের কথাবার্তা, বুদ্ধিজীবী, সুশীল সমাজের প্রতিনিধিদের বক্তব্য সবকিছু জানার জন্য মানুষ ফেসবুকের দিকে ঝুকে পড়েছে। অথচ এ সব খবর জানতে এক সময় মানুষ-দর্শক টিভির ‘সচিত্র খবর’ দেখার জন্য মুখিয়ে থাকতো। এখন প্রিন্ট মিডিয়ার খবর দেখলেও টিভি খবর দেখার জন্য অপেক্ষা করে না দর্শক। কোনো কিছু ঘটলেই সে সম্পর্কে জানার জন্য দ্রুত ফেসবুক খুলে বসে মানুষ। এমনকি যারা মিডিয়ায় কাজ করেন সেই সাংবাদিক এবং সংবাদকর্মীরাও টিভি খবরের ওপর নির্ভরশীল হতে পারছেন না। তারা নিজেরা খবর লেখেন-প্রচার করেন; তারপরও সময় পেলেই বৃহৎ পরিসরে খবর জানতে ফেসবুক নিয়ে বসেন। প্রশ্ন হলো আমাদের গণমাধ্যমগুলো থেকে কী সততা, বস্তুনিষ্ঠতা, নৈতিকতা ও পেশাদারিত্ব উঠে যাচ্ছে? তা না হলে দর্শক খবর জানতে ফেসবুক মুখী হচ্ছে কেন? গণমাধ্যম কর্মীদের জন্য এটা হতাশাজনক খবর নয় কী?